
Zasičeni trgi s hmeljem že nakazujejo povpraševanje po izbranih aromatičnih sortah hmelja (M. Pavlovič, J. Ribič)
Tržna poročila držav pridelovalk hmelja - članic Svetovne hmeljarske organizacije IHGC - predstavljajo že od leta 1951 osnovo za spomladanske, poletne in jesenske ocene trendov globalnih razmer pridelave hmelja. 
Ocena ponudbe hmelja na svetovnih trgih
Če smo bili v letih od 2013 do 2020 priča 35 % povečanju svetovnih površin hmeljišč - zaokroženo od 45.000 ha na 62.000 ha, kjer so samo ameriški hmeljarji krepko podvojili obseg površin hmeljišč z 12.000 ha na 25.000 ha - opazimo v letu 2021 že trend zmanjševanja teh površin. Do leta 2026 se je obseg hmeljišč zmanjšal za 17 %. Največ je sprememb v ZDA (-7.900 ha, oz. -32 %) in v Nemčiji (-2.979 ha, oz. -15 %). Žal v letu 2026 tudi v Sloveniji (-152 ha, oz. -10 %). Zbirni podatki Ekonomske komisije Svetovne hmeljarske organizacije IHGC navajajo v juliju 2026 skupni obseg pridelave na ravni 51.714 ha, z oceno pridelka 94.968 ton hmelja in 10.520 ton grenčic.
Ocena globalnega povpraševanja po hmelju
V letu 2026 že šesto leto beležimo ohlajanje povpraševanja na svetovnih trgih s hmeljem. Zmanjšan interes trgovcev s hmeljem in pivovarn botruje tej, že večletni prodajni stagnaciji prostih količin hmelja v vseh državah pridelovalkah. Svetovne površine, namenjene pridelavi hmelja za letino 2026, so ocenjene na 51.000 hektarjev. To pomeni zmanjšanje za približno 3 % v primerjavi z letom 2025. Prilagoditev je tako znova korak v pravo smer, vendar še vedno ne dosega ravni, potrebne za trajnostno stabilizacijo trga. Prilagajanje sort se v glavnem osredotoča na uveljavljene sorte. Ti podatki kažejo, da je bila potreba po prilagoditvi površin prepoznana, vendar odločitve o proizvodnji še vedno ne sledijo povsem tržnim razmeram.
Ocena trgov s hmeljem, o kateri se v okviru Ekonomske komisije IHGC razpravlja že vse od ustanovitve organizacije nakazuje še vedno preobsežne površine hmeljišč - glede na nadaljevanje zmanjšane potrošnje piva. Ta trend se bo nadaljeval, zanj pa botrujejo predvsem spreminjajoče se potrošniške navade na tradicionalnih trgih piva v Evropi, Severni Ameriki in na Japonskem, staranje prebivalstva ter vse večja osredotočenost na zdravje. 
Vremenske razmere
Vremenske razmere v srednjeevropskih pridelovalnih območjih med majem in julijem 2026 so zaznamovala velika nihanja. Po zelo suhem maju je sledil junij s temperaturami do 40 °C. Šele v drugi polovici julija se je začelo nestanovitno vreme z regionalno različnimi količinami padavin in visoko vlažnostjo zraka. Suša v južni Nemčiji, na Češkem, v Sloveniji in na Poljskem je povzročila zahtevno rastno sezono, zato sta pričakovana donos in kakovost še naprej močno odvisna od vremenskih razmer vse tja do spravila pridelka.

Območja pridelave hmelja v ZDA so junija 2026 doživele spremenljive vremenske razmere, z nenavadnimi vetrovnimi in padavinskimi pojavi ter lokalnimi nevihtami s točo, ki so v nekaterih primerih povzročile delno cvetenje in rahle zamude v razvoju pridelka. Kljub tem vplivom so se hmeljni nasadi na SZ ZDA razvijali normalno, raven gospodarske škode zaradi bolezni in škodljivcev pa je ostala na obvladljivi ravni. Pridelek hmelja v ZDA je pred obiranjem zadovoljiv, a bo še naprej potrebno dosledno zatiranje pepelaste plesni.
Obeti in priložnosti
Povpraševanje po hmelju je v poletnem času leta 2026 še vedno komaj zaznavno. Ocenjene zaloge neprodanega in nedobavljenega hmelja ostajajo na visoki ravni, pri čemer jih še vedno hranijo trgovci in pivovarne. Po ocenah Združenja nemških trgovcev s hmeljem DHWV se bo takšno stanje zalog nadaljevalo vsaj do pivovarskega leta 2027/28. To pa že več let zmanjšuje likvidnost trgovskih podjetij s hmeljem. V tržni oceni pa se – tudi zaradi sušnih vremenskih razmer v letu 2026 - že kaže tržni primanjkljaj določenih aromatičnih sort hmelja. 
Razmere na področju sklepanja predpogodb kažejo na naraščajoče podjetniško tveganje. V Nemčiji znaša delež predpogodb za leto 2026 še vedno 78 %, za leto 2027 pade na 70 %, za leto 2028 že na 50 % in za leto 2029 celo na 34 %. Posledično bo v prihodnjih letih vse pogostejša pridelava za prosti trg - brez t.i. pogodbene varnosti. Pridelava hmelja brez zanesljivih možnosti prodaje v tem tržnem obdobju pa ne predstavlja le podjetniškega tveganja, temveč vpliva tudi na globalno ponudbo hmelja.
Ključnega pomena je zdaj ohranjanje ustvarjanja vrednosti v celotni dobavni verigi. Hmeljarji, trgovci s hmeljem in pivovarne so medsebojno poslovno odvisni. Špekulativno nizke cene lahko sicer kratkoročno služijo posameznim nabavnim ciljem, vendar ne rešujejo strukturnih težav pivovarske industrije.
Pivovarsko industrijo bo možno stabilizirati le z zanesljivimi partnerstvi, realističnimi nabavnimi politikami ter ravnovesjem med stroški, tveganji in kakovostjo. V tem kontekstu poziva oblikovalce politik in pristojne organe v Evropski uniji tudi Svetovna hmeljarska organizacija IHGC, naj z nenehnim zaostrovanjem regulativnih zahtev ne slabšajo dodatno konkurenčnosti evropskega sektorja pridelave hmelja. Ob upoštevanju upadajočega povpraševanja in visokih stroškov, potrebuje namreč hmeljarska panoga zanesljive gospodarske pogoje in ne dodatnih administrativnih bremen, ki številne udeležence na trgu postavljajo pred težko obvladljive ovire.
Predsednik Združenja nemških trgovcev s hmeljem in en od štirih podpredsednikov IHGC Pascal Piroué navaja v zaključku svojega kongresnega poročila, da se sooča sektor hmeljarstva v naslednjem letu in pol z zadnjo realno priložnostjo, da z lastnimi prizadevanji ponovno vzpostavi tržno ravnovesje. Če se ne bodo za letino 2027 površine hmeljišč v največjih dveh državah pridelovalkah ZRN in ZDA trajnostno prilagodile - tako glede skupne površine, kot sortne strukture - bodo sledila nadaljnja cenovna nesorazmerja, nadaljnja prisilna konsolidacija in izguba zaupanja med tržnimi partnerji. Letina hmelja 2027 predstavlja tako po njegovem mnenju zadnjo priložnost. Ponovno bo potrebno uskladiti ponudbo, povpraševanje in ustvarjanje vrednosti – sicer bo nujno prilagoditev vsilil trg. 
V letu 2026 smo o tržnih razmerah že poročali z majske seje Ekonomske komisije IHGC v italijanski Modeni, pričujoče poročilo je povzetek kongresne seje v bavarskem Inglostadtu, naslednji prispevek - z natančnejšo oceno pridelka hmelja - pa bo z novembrske seje v Nürnbergu.

